ΓΡΑΠΤΗ ΕΡΩΤΗΣΗ E-0684/97 υποβολή: Friedhelm Frischenschlager (ELDR) προς την Επιτροπή (6 Μαρτίου 1997)

Θέμα: Εφαρμογή της διαδικασίας συναπόφασης στον τομέα της Κοινής Γεωργικής πολιτικής

Στο τμήμα Α, κεφάλαιο: συστάσεις για το μέλλον της τελικής έκθεσης της Προσωρινής Εξεταστικής Επιτροπής σχετικά με τις κατηγορίες παραβίασης ή κακής διαχείρισης του κοινοτικού δικαίου όσον αφορά την σπογγώδη εγκεφαλοπάθεια των βοοειδών (ΣΕΒ), η οποία εγκρίθηκε από το Ευρωπαϊκό Κοινοβούλιο με συντριπτική πλειοψηφία κατά τη σύνοδο του Φεβρουαρίου στο Στρασβούργο την Τετάρτη 19 Φεβρουαρίου 1997, συνιστάται, μεταξύ των άλλων, στην Επιτροπή να ζητήσει, από κοινού με το Ευρωπαϊκό Κοινοβούλιο, στο πλαίσιο της Διακυβερνητικής Διάσκεψης, την εφαρμογή της διαδικασίας συναπόφασης στα θέματα που αφορούν τη γεωργική πολιτική.

Στο πλαίσιο του αυστηρού ελέγχου της εφαρμογής των συστάσεων του Ευρωπαϊκού Κοινοβουλίου από την Επιτροπή απευθύνω προς τον Επίτροπo κ. Franz Fischler (ΓΔ VΙ), ως τον πολιτικά αρμόδιο για την ΚΓΠ, τις ακόλουθες ερωτήσεις:

Προτίθεται η Επιτροπή να ακολουθήσει την προαναφερθείσα σύσταση του Ευρωπαϊκού Κοινοβουλίου;

Εάν όχι, γιατί όχι;

Εάν ναι, ποιά συγκεκριμένα μέτρα έχει λάβει μέχρι τώρα η Επιτροπή για να εξασφαλίσει την εφαρμογή αυτής της σύστασης;

Ποιά είναι, κατά την άποψη της Επιτροπής, τα 10 σημαντικότερα ερωτήματα τα οποία τίθενται επί του θέματος αυτού;

Ποιά στοιχεία συνθέτουν την πρόταση της Επιτροπής;

Ποιά μορφή θα έχει η συνεργασία της Επιτροπής με το Ευρωπαϊκό Κοινοβούλιο κατά την εφαρμογή αυτής της σύστασης;

Απάντηση του κ. Fischler εξ ονόματος της Επιτροπής (12 Μαΐου 1997)

Στο βαθμό που το Αξιότιμο Μέλος του Κοινοβουλίου αναφέρεται στο σημείο 3.5 των συστάσεων του Κοινοβουλίου, που περιέχονται στην έκθεση του για τη σπογγώδη εγκεφαλοπάθεια των βοοειδών (ΣΕΒ), η Επιτροπή υπενθυμίζει ότι η ίδια πρότεινε στην διακυβερνητική διάσκεψη να επεκταθεί, κατά τρόπο γενικό, η συναπόφαση στο σύνολο των δραστηριότητων νομοθετικού χαρακτήρα της Κοινότητας. Η Επιτροπή πρότεινε να οριστεί το νομοθετικό πεδίο βάσει αντικειμενικών κριτηρίων που περιλαμβάνονται στην έκθεση που υπέβαλε στη διάσκεψη σχετικά με το πεδίο εφαρμογής της συναπόφασης ((Έκθεση της Επιτροπής δυνάμει του άρθρου 189Β της συνθήκης ΕΕ σχετικά με το πεδίο εφαρμογής της διαδικασίας συναπόφασης (SEC(96) 1225). )).

Όσον αφορά ιδιαίτερα την κοινή γεωργική πολιτική, η Επιτροπή πρότεινε στη διάσκεψη να εφαρμοστεί η συναπόφαση σ'ένα ορισμένο αριθμό τομέων που θα μνημονεύονται ονομαστικά στη συνθήκη και οι οποίοι είναι ουσιώδους σημασίας για τη σύλληψη και τον προσανατολισμό της κοινής γεωργικής πολιτικής.

Όπως αναφέρεται στην ανωτέρω έκθεση της Επιτροπής, στην πράξη, πρόκειται για:

- στοιχεία των κοινών οργανώσεων αγοράς που προβλέπονται στο άρθρο 40 παράγραφος 3 της συνθήκης ΕΕ. Θα πρέπει να εξευρεθεί ειδική διαδικαστική λύση στα πλαίσια της συναπόφασης, με τη σύμφωνη γνώμη του Κοινοβουλίου, για τις περιπτώσεις εκείνες που είναι αναγκαίο να εγκριθεί από το Συμβούλιο μία τροποποίηση επείγοντος χαρακτήρα 7

- την εφαρμογή των διατάξεων του κεφαλαίου που αφορά τους κανόνες του ανταγωνισμού στην παραγωγή και την εμπορία γεωργικών προϊόντων 7

- τη δημιουργία ενός ή περισσοτέρων γεωργικών ταμείων προσανατολισμού και εγγυήσεων, που προβλέπεται από το άρθρο 40 παράγραφος 4 της συνθήκης ΕΕ 7

- τα κοινοτικά καθεστώτα στον υγειονομικό και κτηνιατρικό τομέα, στο φυτοϋγειονομικό τομέα, στον τομέα της προστασίας των συνθηκών διαβίωσης των ζώων, των ζωοτροφών και των σπόρων προς σπορά 7

- την πολιτική των δομών στον τομέα της γεωργίας και της αλιείας 7

- την πολιτική ποιότητας των προϊόντων.

Η Επιτροπή στα πλαίσια της διάσκεψης, καταβάλλει προσπάθειες, και θα επιμείνει, να πείσει τα κράτη μέλη να ακολουθήσουν τις προτάσεις της, που συμφωνούν με αυτές του Κοινοβουλίου, ώστε να ενταχθούν όλες οι αποφάσεις που αφορούν το νομοθετικό τομέα στη διαδικασία της συναπόφασης. Στα πλαίσια της διάσκεψης, έχει πάντοτε, και πρόσφατα επίσης, σαφώς ταχθεί υπέρ της γενίκευσης της διαδικασίας της συναπόφασης στο νομοθετικό τομέα.

Όσον αφορά ιδιαίτερα το ζήτημα της προστασίας της υγείας στον γεωργικό τομέα, η Επιτροπή στην έκθεσή της προτείνει στη διάσκεψη να δώσει στην Επιτροπή πραγματικές αρμοδιότητες ώστε να προχωρήσει, σε κοινοτικό επίπεδο, στην απαραίτητη εναρμόνιση στον τομέα της ανθρώπινης υγείας, ιδίως στον κτηνιατρικό και φυτοϋγειονομικό τομέα και να εφαρμόσει τη συναπόφαση.

Στα πλαίσια της ισχύουσας συνθήκης ΕΕ, η Επιτροπή δεσμεύεται να κάνει κατά προτίμηση χρήση του άρθρου 100Α για τις προτάσεις που έχουν ως βασικό αντικείμενο την υγεία του ανθρώπου ή των ζώων στον κτηνιατρικό και φυτοϋγειονομικό τομέα. Σύμφωνα με τις αμοιβαίες δεσμεύσεις με το Κοινοβούλιο, οι πρώτες τροποποιήσεις που αποσκοπούν στην αντικατάσταση της νομικής βάσης που προτάθηκε αρχικά με το άρθρο 100Α έχουν ήδη υποβληθεί στο Συμβούλιο.